《戏咏老农观稻以秋字为韵》
元代·方回

扶杖行阡陌，粳籼极望秋。
儿孙邀按视，父宿听分抽。
村佃同黄馘，山妻对白头。
负禾难努力，拾穗尚明眸。
粪薄嫌苗瘠，耘迟讶草留。
后生无乃懒，今岁更奚尤。
籴价先朝贱，租期旧尹优。
迩来非昔比，谁复为侬忧。
路远筋骸倦，风凉咳唾稠。
采壶炊破甑，啖茹荐新篘。
一饭都能几，三杯即告休。
堆场喧鸟雀，隘巷集羊牛。
幼稚茅茨候，吹呼果栗求。
虽无玉鸠赐，端胜富民侯。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。